น้ำมันดิบปิดบวก 1ดอลล์
สัญญาน้ำมันดิบตลาดนิวยอร์กปิดบวก 1ดอลล์ที่ 96.62 ดอลลาร์/บาร์เรลหลังสต็อกน้ำมันดิบเพิ่มน้อยกว่าคาด
9 พ.ค. 2556

สัญญาน้ำมันดิบตลาดนิวยอร์กปิดบวก 1ดอลล์ที่ 96.62 ดอลลาร์/บาร์เรลหลังสต็อกน้ำมันดิบเพิ่มน้อยกว่าคาด
สัญญาน้ำมันดิบเวสต์เท็กซัส (WTI) ตลาดนิวยอร์ก ส่งมอบเดือนมิ.ย.เพิ่มขึ้น 1 ดอลลาร์ หรือ 1.04% ปิดที่ 96.62 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอน ลดลง 6 เซนต์ ปิดที่ 104.34 ดอลลาร์/บาร์เรล
สัญญาน้ำมันดิบ WTI ดีดตัวขึ้นหลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐในรอบสัปดาห์สิ้นสุดวันที่ 3 พ.ค. เพิ่มขึ้นเพียง 230,000 บาร์เรล น้อยกว่าที่นักวิเคราะห์บางส่วนคาดการณ์ว่าจะเพิ่มขึ้น 1.8 ล้านบาร์เรล
ขณะที่สต็อกน้ำมันกลั่นเพิ่มขึ้น 1.81 ล้านบาร์เรล มากกว่าที่คาดการณ์ว่าจะเพิ่มขึ้น 650,000 บาร์เรล และสต็อกน้ำมันเบนซินลดลง 910,000 บาร์เรล สวนทางกับที่คาดการณ์ว่าจะเพิ่มขึ้น 450,000 บาร์เรล ส่วนอัตราการใช้กำลังการกลั่นน้ำมันดีดตัว 2.6% แตะ 87.0% จากที่คาดการณ์ว่าจะเพิ่มขึ้น 0.6%
นอกจากนี้ ตลาดน้ำมันนิวยอร์กยังได้รับแรงหนุนจากข้อมูลเศรษฐกิจที่แข็งแกร่งของสหรัฐและจีน โดยกระทรวงเศรษฐกิจของเยอรมนีเปิดเผยว่า การผลิตภาคอุตสาหกรรมขยายตัวขึ้น 1.2% ในเดือนมี.ค. จากเดือนก.พ.ที่ขยายตัว 0.6% นับเป็นอีกสัญญาณหนึ่งที่บ่งชี้ว่าเศรษฐกิจเยอรมนีกำลังกลับมาขยายตัวอีกครั้ง